**Innspill til finanskomiteen**

Bygg-, anlegg- og eiendomsnæringen er Norges største fastlandsnæring. Totalt jobber over 400.000 i næringen, med en samlet omsetning på vel 1500 milliarder og en verdiskaping på kr. 400 mrd. Vi sørger for sysselsetting i omtrent hver eneste kommune over det ganske land. Byggenæringens Landsforening (BNL) er den største arbeidsgiver og interesseorganisasjonen for byggenæringen i Norge. BNL er en paraplyorganisasjon for 13 bransjer, og har om lag 3600 medlemsbedrifter med 77 000 årsverk.

Byggenæringen opplever en svært krevende markedssituasjon på grunn av økte renter, økte byggekostnader og usikkerhet i markedet. Fallet i nyboligmarkedet er verre enn under finanskrisen, korrigert for befolkningsøkning. Prognosene til Veidekke tilsier en nedgang i byggmarkedet på 20 prosent i løpet av 2025. Det tilsvarer ca. 30 000 årsverk i hele verdikjeden til byggmarkedet. Samfunnsøkonomisk analyse (SØA) har på oppdrag fra Husbanken gjort en vurdering av kostnadsøkninger og usikkerhet i boligmarkedet. De fremhever at:

* Husholdninger med lav inntekt får det mer krevende for å komme inn på boligmarkedet.
* Flere lavinntektshusholdninger har utfordringer med å leie egnet bolig.
* Eldre husholdninger i distrikts Norge har problemer med å flytte til egnet bolig.
* Risiko for samfunnsøkonomiske tap dersom fallet i boligbyggingen blir for sterk og byggenæringen mister fagfolk. Det kan igjen medføre boligknapphet og påfølgende sterk prisøkning om noen år.

Det er derfor viktig at Statsbudsjettet for 2024 tar innover seg markedssituasjonen i byggenæringen. Byggenæringens Landsforening har tre forslag som kan bidra til å dempe fallet i markedet - og samtidig bidra til å nå andre viktige samfunnsmål.

**Økt satsing på Husbanken**

Husbanken er et godt virkemiddel for å bidra til økt boligforsyning. Det er behov for økte lånerammer til Husbanken og utvide ordningene. Det gjelder blant annet mulighet for ordningen "leie til eie" og boligforsyning til flyktninger. Det er også et stort behov for flere studentboliger. Økt låneramme til Husbanken er ikke en direkte utgift på statsbudsjettet, men vil være et svært viktig virkemiddel i dagens boligmarked. Studentsamskipnaden har anslått at det er mulig å øke antall studentboliger fra 1650 til 2000 i 2024. Det fordrer at det åpnes for tilskudd til rehabilitering, og å øke støttesatsen fra 27 til 40 prosent både for nye og rehabiliterte studentboliger.

* Vi ber om at kap. 2412, post 90 økes til 27 mrd (startlån, boligkvalitetsordning, studentboliger og utleieboliger).
* BNL foreslår at det i kap. 270, post 75 gis tilsagn for opptil 2000 studentboliger med en støttesats på 40 prosent, og at tilskuddsbeløpet økes tilsvarende.

**Energieffektivisering**

Energieffektivisering er det tiltaket som raskest kan frigjøre ren fornybar energi i til andre formål i samfunnet. Energikommisjonen viste til et stort potensial for energieffektivisering, opp mot 20TWh frem mot 2030. Kraftløftet i regi av LO og NHO har tatt til orde for at energibruken i bygg ikke skal være mer enn 69 TWh i 2030. Energikommisjonen pekte på at det er nødvendig med en virkemiddelpakke for å utløse det store energisparepotensialet. En sentral del av dette er økte tilskudd til energieffektivisering både i bolig og næringsbygg. SINTEF, NTNU, EBA og Skanska har laget en rapport som peker på at det er nødvendig med et støttebeløp på kr. 4-5 mrd. for å utløse 13 TWh i 2030. Energitilskuddsordningen til husholdningene har ikke vært innrettet på en måte som har gitt volum av energisparing i husholdningene, og den totale bevilgningen har vært for liten. For å øke volum ber vi om at tilskuddsordningene til husholdningene utvides til teknologinøytrale tilskuddsordninger tilsvarende det som er for næringsbygg.

* BNL ber om at kap. 1825, post 50 økes fra 180 millioner til kr. 2 mrd. til energieffektivisering:
* Kr. 1 mrd. til energitilskuddsordningen i husholdningene, til å utløse sparepotensialet som ligger i kjente løsninger.
* Det settes også av kr. 1 mrd. til energieffektivisering av næringsbygg.

**Permitteringsregelverket**

BNL opplever dessverre stor pågang fra bedrifter som må nedbemanne. Slik regelverket er nå, ser vi at flere bedrifter velger oppsigelse fremfor den midlertidige løsningen permittering. Byggenæringen mister nødvendig fagkompetanse.  Det er derfor av avgjørende betydning at permitteringsregelverket er utformet på en måte som bidrar til å beholde viktig kompetanse inntil produksjonen igjen tar seg opp. Dette er spesielt viktig med tanke på den viktige omstillingen til et grønt og bærekraftig samfunn som byggenæringen skal bidra til.

BNL ber om to endringer i permitteringsregelverket:

* Arbeidsgiverperioden reduseres fra 15 dager til 5 dager (og at)
* Perioden hvor arbeidsgiver er fritatt fra lønnsplikt utvides fra 26 uker til 52 uker.

Kap. 2541, post 70 må økes i tråd med endringene i permitteringsregelverket.